Iepirkuma komisijas 2026. gada 10.jūlijā sniegtās atbildes par iepirkuma “Bērnu rotaļu laukuma izveide Konrādu skvērā, Mārupē”, identifikācijas Nr. MNP 2026/37, nolikumu

	1. Saskaņā ar nolikuma 2. pielikuma “Projektēšanas uzdevums un tehniskā specifikācija rotaļu iekārtu uzstādīšanai Konrādu skvērā, Mārupe” punktu Nr. 4.1. “Veicamās inženierizpētes”: Pasūtītājs izsniedz Uzņēmējam spēkā esošu zemesgabala Konrādu iela 7, Mārupē, 2026. gada 25. maijā SIA “Mērniecības Datu centrs” reģistrēto topogrāfisko plānu. Vai topogrāfisko plānu Pretendenti var saņemt atklāta konkursa norises laikā? Tas palīdzētu Pretendentiem kvalitatīvāk un precīzāk sagatavot iekārtu izvietojuma plānu un vizualizācijas ņemot vērā visus iespējamos ierobežojumus (taciņu izvietojumu, apakšzemes komunikāciju tīklus u.c.). Tāpat arī iekārtu un seguma izvietojuma plāna sagatavošana uz aktuālas topogrāfiskās kartes nodrošinās, ka katrs Pretendents iesniedz maksimāli precīzus aprēķinus un finanšu piedāvājumu, kas savukārt samazina iespēju līguma summas koriģēšanai līguma izpildes laikā.

	Pievienojam topogrāfisko plānu pielikumā.

	2. Atklāta konkursa nolikuma 3.5.7. punkts nosaka: Rotaļu laukuma segumam jāatbilst standartam LVS EN 1177 “Par rotaļu laukuma seguma drošību”. Pretendents iesniedz TUV vai citas EEZ neatkarīgas sertificēšanas iestādes sertifikātu kopijas, kas apliecina piedāvāto seguma plātņu un to kritiena aizsardzības funkcijas atbilstību. Šajā punktā minēts, ka gumijas segums plānots plāksnēs, taču citos nolikumam pievienotajos dokumentos minēts, ka katrs Pretendents var piedāvāt savu gumijas seguma risinājumu. Lūdzam precizēt šo nolikuma punktu.

	Pasūtītājs skaidro, ka Nolikuma 3.5.7. punkta 2.teikumā ir tehniska rakstura kļūda. Pareizi jābūt:’
Pretendents iesniedz TUV vai citas EEZ neatkarīgas sertificēšanas iestādes sertifikātu kopijas, kas apliecina piedāvātā seguma un tā kritiena aizsardzības funkcijas atbilstību.

	3. Atklāta konkursa nolikuma 2.1.1. punkts nosaka, ka Atklāta konkursa iepirkuma priekšmets ir bērnu rotaļu laukuma izveide Konrādu skvērā, vispirms izstrādājot būvniecības ieceres dokumentāciju – paziņojumu par būvniecību un reģistrāciju BIS…  savukārt nolikuma 2. pielikuma 2. punktā “Mērķis un sasniedzamais rezultāts” minēts, ka Darbi veicami divās kārtās. Noprotams, ka pirmā daļa ir 1 (viena) PASKAIDROJUMA RAKSTA IZSTRĀDE, saskaņošana ar Pasūtītāju. Lūdzam precizēt, kādu būvniecības dokumentāciju atklāta konkursa ietvaros ir jāsagatavo – paziņojumu par būvniecību vai paskaidrojuma rakstu, jo tas būtiski var palielināt Pretendentu finanšu piedāvājumu un būtiski mainīt Līguma izpildes termiņus.

	Rotaļu iekārtu uzstādīšanai un drošības seguma izbūvei saskaņā ar Būvniecības likumu būvniecības ieceres dokumentācija nav nepieciešama, ja būvdarbu laikā netiek skartas vai pārbūvētas esošās inženierkomunikācijas.
Tomēr, lai pašvaldība varētu izvērtēt plānoto rotaļu iekārtu izvietojumu, drošības zonas, atbilstību Aizsargjoslu likuma prasībām (objekta darbu zonā ir esošs apgaismojums), kā arī citiem spēkā esošajiem normatīvajiem aktiem, nepieciešams sagatavot būvniecības ieceres dokumentāciju.
Atkarībā no Pretendenta piedāvātā risinājuma BIS sistēmā piemērojams atbilstošs būvniecības process – paziņojums par būvniecību vai paskaidrojuma raksts. Ja paredzēta elektroapgādes tīklu izbūve vai pārbūve, būvniecības iecere noformējama paskaidrojuma raksta veidā. Savukārt, ja elektroapgādes tīklu izbūve vai pārbūve nav paredzēta, būvniecības iecere noformējama kā paziņojums par būvniecību.



